*Настаўнік пачатковых класаў Шлык А.Г.*

**Беларуская мова (2 клас)**

**Тэма «Падоўжаныя зычныя гукі. Іх абазначэнне на пісьме»**

**Мэта**: пазнаёміць з асаблівасцямі вымаўлення і напісання слоў з падоўжанымі зычнымі гукамі.

**Задачы**:

Адукацыйная: фарміраваць навык правапісу слоў з падоўжанымі зычнымі, узбагачаць маўленне вучняў словамі з падоўжанымі зычнымі.

Развіццёвая: працягваць работу па развіцці інтарэсу да прадмета, развіваць творчае мысленне, вусную і пісьмовую мову.

Выхаваўчая: выхоўваць любоў i павагу да сваёй Радзiмы, ствараць умовы для раскрыцця творчага патэнцыялу вучняў, пашыраць веды вучняў пра прыроду Беларусi.

Абсталяванне: мультымедыйная прэзентацыя, камп’ютар, падручнік, сонейкі, промні.

**Ход урока**

1. **Арганізацыйны момант.**

Н: - Добры дзень! Прапаную пагуляць вам у невялікую гульню.

Гульня “Так ці не”

- Мову родную шаную? (Так.)

- На ўроку не сумую? (Так.)

- І выдатна я працую? (Так.)

Будзем добра працаваць!

І не будзем сумаваць!

Н: - А каб вам не было сумна, я прачытаю вам смяшынку.

* Не ведаю, сыночак, хто з цябе вырасце, - бядуе матуля.
* А я ведаю, - адказвае Сяргейка. – З мяне вырасце вішня, бо я костачку праглынуў.

Н: - З такім добрым настроем і пачнем наш урок.

1. **Праверка дамашняга задання.**

Н: - Усе выканалі дамашняе заданне? Ёсць у вас пытанні? Усе атрымалася?

Спішыце словы. Устаўце прапушчаную літару ***б*** або ***п.***

Прышчэ..ка, ба..ка, рэ..ка, ша..ка, галу..ка, ла..ка, гу..ка, жа..ка.

1. **Моўная размінка.**
2. **Гуляем у рэкламу ”Смак беларускай мовы”**

(Настаўнiк паказвае малюнкi, а вучнi вымаўляюць словы. Потым вучнi называюць свае “смачныя” словы).

*Ажыны, сунiцы, вавёрка, ружы, агрэст, цукеркi.*

**2) Паведамленне “Як я iшоў у школу”**

Напрыклад:

Вучань расказвае: “Калі я ішоў у школу, свяціла сонейка, лёталі матылькі, плылі светлыя воблачкі па небе, шчабяталі птушкі...”

(Настаўнік выклікае па чарзе некалькіх вучняў. Вучні коратка , 1-2 сказы, расказваюць, что адбывалася, калі яны ішлі у школу.)

**Разгадай колер:** жанаравы, лбiкатны, лiфяетавы, вырчоны, рычнекавы, ялёзны, ўтыжо.

1. **Хвілінка чыстапісання.**

Н: - Перакладзіце словы на рускую мову.

Н: - Прапішыце злучэнне літар у сшытку. Кожнае злучэнне прапішыце па два разы.



1. **Паведамленне тэмы ўрока.**

Н: - Прачытайце пары слоў. Параўнайце іх вымаўленне.

Жы**ц**ь – жы**цц**ё, навока**л** – навако**лл**е, кры**л**о – кры**лл**е, кола**с** – кало**сс**е, но**ч** – но**чч**у.

Н: - У якіх словах гукі вымаўляюцца падоўжана, доўга? Прачытайце гэтыя словы.

Н: - Прачытайце словы. Гукі, абазначаныя дзвюма аднолькавымі літарамі, вымаўляйце як адзін падоўжаны гук.

Н: - Запішыце словы ў радок, у якіх гукі вымаўляцца даўжэй.

Мя**кк**і, узбярэ**жж**а, заці**шш**а, насе**нн**е, раздо**лл**е, бага**цц**е, сме**цц**е, вучэ**нн**е.

Н: – Тэма нашага сёняшняга ўрока «Падоўжаныя зычныя гукі. І іх абазначэнне на пісьме». На ўроку мы будзем вучыцца вымаўляць падоўжаныя гукі, запісваць словы з падоўжанымі гукамі.

Фізкульхвілінка для вачэй (на слайдзе).

1. **Работа над тэмай урока.**

Н: - Звернемся да практыкавання 243, на старонцы 111.

Прачытайце словы. Правільна вымаўляйце падоўжаныя зычныя гукі.

Карэнне, вуголле, пытанне, тлумачэнне, крылле, каменне, Палессе.

Н: - Запішыце словы ў алфавітным парадку. Падкрэсліце літары, якімі абазначаны падоўжаныя зычныя гукі.

Растлумачце напісанне галосных літар ***о, э – а*** ў словах ***корань-карэнне***.

Н: -Звернемся да правіла, на старонцы 112.

(Настаўнік чытае правіла.)

Зычныя гукі [з’], [с’], [дз’], [ц’], [л’], [н’], [ж], [ч], [ш] паміж галоснымі ў словах могуць падаўжацца.

Падоўжаныя зычныя гукі на пісьме абазначаюцца дзвюма літарамі і стаяць паміж галосных: жы**цц**ё, насе**нн**е, падаро**жж**а, узвы**шш**а, узле**сс**е, навако**лл**е.

Падоўжаны гук [дз’] абазначаецца літарамі ***ддз***: асяро**ддз**е, су**ддз**я, паўго**ддз**е.

(Вучні чытаюць правіла самастойна ў паўголаса.)

Узаемная праверка правіла.

Н: - Якія зычныя гукі могуць падаўжацца? Назавіце іх.

* Дзе ў слове знаходзяцца гэтыя гукі?
* Як перадаецца падаўжэнне гукаў на пісьме? Звярніце ўвагу, что мяккія падоўжаныя гукі не маглі бы падаўжацца, калі б яны былі цвердымі. Падаўжаюцца яны толькі калі мяккія.

Н: - Давайце дапоўнім прапанаваныя сказы словамі з левага слупка.

Сава вылятае на паляванне… . *ноччу*

Пчолы жывуць у … . *вуллі*

Перад навальніцай бывае … . *зацішша*

*Назавіце падоўжаныя зычныя*

1. **Замацаванне.**

Н: - Адгадайце загадку.

Калі снег усюды тае,

Дзень становіцца даўжэй,

Калі ўсе зазелянела,

І ў палях звініць ручэй,

Калі сонца ярка ззяе,

Калі птушкам не да сна,

Калі стаў цяплейшы вецер,

Значыць зноў прыйшла … .

(Вясна.)

Н: - Паслухайце тэкст.

**Надыход вясны**

Ва ўсім адчуваўся надыход вясны. Сонечнае праменне сагравала зямлю. З далёкага падарожжа вярнуліся шпакі. Усё наваколле патанула ў птушыных спевах.

Н: - Назавіце прыметы вясны.

* Выпішыце словы з падоўжанымі зычнымі гукамі.

(Настаўнік правярае, дзеці чытаюць словы, якія выпісалі з тэксту і называюцб падоўжаныя зычныя гукі.)

**Фізкультхвілінка.**

Пацягнуцца рукамі і ўсім целам угару (дрэва), нахіліцца ўправа, улева. Прысесці (сабраць лісце), хутка ўстаць, рукі ўгару (падкінуць лісце), нахіліцца целам наперад (прамыя рукі адвесці назад), падзьмуць. Паскакаць. Раскінуўшы рукі ўбакі, пакружыцца. Сесці на падлогу, глыбокі ўдых-выдах (стаміўся).

Вецер дрэва пагайдаў,

Лісце ў неба падкідаў,

Дзьмуў на хмары ды аблокі,

Па траве пусціўся ў скокі!

Ён віхурай закруціўся,

Ды спыніўся, бо стаміўся!

(Настаўнік звяртаецца да вучняў, прапануе выканаць практыкаванне. Адзін з вучняў чытае заданне.)

Практыкаванне 244. Старонка 112.

Складзіце сказы з прапанаваных слоў. Запішыце сказы, замест кропак устаўце патрэбныя літары. Успомніце правіла напісання літары ***ў***.

(Дзеці выконваюць заданне самастойна, па варыянтах, потым з настаўнікам правяраюць.)

1. Рыгорка, зада..е, добра, падрыхтаваў, дамашняе.

Хлопчык, тлумачэ..е, уважліва, настаўніка, слухае.

1. На, адказаў, усе, правільна, Рыгорка, пыта..і.

Хлопчык, вучыцца, стара..а, імкнецца.

Н: - Прачытайце прыказкі. Што з’яўляецца сапраўдным багаццем чалавека? Растлумачце сэнс прыказак.

Навука – найлепшае бага(ц/цц)е.

Не ганарыся зва(н/нн)ем, а ганарыся ведамі.

Н: - Назавіце словы з падоўжанымі зычнымі гукамі. Выберыце літары, якія трэба ўставіць у словы. Запішыце словы з падоўжанымі зычнымі.

**Праца ў групах.**

Н: - Утварыце ад дадзеных слоў, словы з падоўжанымі зычнымі гукамі.

1 група

Лячыць, кахаць.

2 група

Суд, падарожнiчаць.

Перакладзіце словы на беларускую мову.

Наталья —

Задание —

Полесье —

Варенье —

Одежда –

Татьяна –

Ночью —

Дневник –

Желание —

Лучи (солнца) –

1. **Вынік урока.**

Н: - Якая тэма нашага ўрока была?

- Якія гукі могуць вымаўляцца падоўжана?

- Як перадаецца падаўжанае вымаўленне гукаў на пісьме?

- Якімі літарамі абазначаецца падоўжаны гук [дз’]?

-Паміж чым зычныя гукі могуць падаўжацца?

- Ці зразумела вам тэма? Ёсць пытанні?

1. **Рэфлексія.**

Н: - Прымацуйце праменчык да сонейка, настрой якога адпавядае вашаму.

Вы сёння паказалi добрую працу на ўроку. Спадзяюся, што i далей вы будзеце гэтак жа добра працаваць i ў будучым зможаце праславiць нашу родную старонку. Пры чытанні казак, апавяданняў, вершаў звяртайце ўвагу на словы з падоўжанымі зычнымі. Дзякуй за ўрок.

1. **Дамашняе заданне.**

Практыкаванне 245, старонка 113. Прачытайце. Спішыце, устаўляючы прапушчаныя літары.